દેવ હવે એનો ચહેરો જોઇ શક્યો. ‘માય! માય!’ દેવના મોઢામાંથી ઉદગારો સરી પડ્યા, ‘ભેળસેળના આજના સમયમાં આવું નિર્ભેળ સૌંદર્ય?! આનો અર્થ તો એ જ થયો કે ભગવાને હજુ એની રૂપની ફેક્ટરીને તાળું મારી દીધું નથી. આવી જબરદસ્ત વિશ્વવ્યાપી મંદીમાંય એનું કારખાનું ભગવાને ચાલુ રાખ્યું છે...’યુવતી મંદિરમાંથી બહાર નીકળીને ટેકરીની પાછલી બાજુએ વળી ગઇ. દેવ ઊભો થઇને મંદિરમાં દાખલ થયો. એણે પણ બે હાથ જોડ્યા, આંખો બંધ કરી, ઇશ્વરની સાથે જે સંવાદ કરવો હતો એ કરી લીધો અને પછી ઘંટ વગાડીને એ બહાર નીકળ્યો.